Blogi

Hankalasta lähtötilanteesta ja kovista epäilyistä sekä vastustuksesta huolimatta 1 000 päivässä on saatu hyvä muutos aikaiseksi.

Strateginen hallitusohjelma on osoittanut toimivuutensa. Tulokset puhuvat puolestaan.

Erityisen iloinen olen erinomaisesta työllisyyskehityksestä. Nyt työllisyysaste (70,9 %) on jo yli tavoiteuran, joka johtaa hallitusohjelman tavoitteeseen 72 % vaalikauden lopussa. Luvut ovat korkeimmalla tasolla 27 vuoteen.

Vuosi sitten minua hiillostettiin, että vieläkö uskon työllisyystavoitteisiin, kun kukaan asiantuntija ei siihen usko. Vastasin, että kuka siihen uskoo ellen minä.

Työllisyys paranee koko maassa. Tämä ja lisääntyneet investoinnit ovat kestävää aluepolitiikkaa.

Emme pelkästään päässeet Euroopan talouskasvuun mukaan, vaan olemme nyt Euroopan kärkikastissa.

Velkaantuminen on jo taittunut, veroaste laskenut ja suuret uudistukset etenevät. Velaksi eläminen julkisessa taloudessa loppuu suunnitelman mukaisesti.

Parantunut tilanne alkaa näkyä pikku hiljaa myös suomalaisten arjessa.

Erityisen tyytyväinen olen pitkäaikaistyöttömien määrän pienenemiseen. Joka neljännen pitkäaikaistyöttömän työttömyys on päättynyt.

Erityisen tyytyväinen olen pitkäaikaistyöttömien määrän pienenemiseen.

Olemme saaneet teiden korjausvelan kasvun pysäytettyä ja päätettyä mittavasta investointiohjelmasta koko maahan.

Yritysten rahoitusasema on parantunut, työmarkkinoita on uudistettu. Normien purkaminen alkaa myös näkyä kaikkien arjessa.

Kaiken tämän lisäksi olemme toimeenpanneet merkittävän ympäristöstrategian ilmastomuutoksen hillitsemiseksi.

Euroopan suuret kriisit ovat helpottaneet. Suomi on ollut aktiivinen vaikuttaja suuriin kysymyksiin.

Esimerkiksi puolustusyhteistön syventämisessä näkyy Suomen vahva kädenjälki, samoin kuin digitalisoinnissa ja keinoälyn ottamisessa EU:n agendalle.

Olen tässä työssä mukana tulos tai ulos -hengessä. Nyt voin sanoa, että tulokset on saavutettu tai saavutetaan. Tällä perusteella tein päätöksen olla kesällä puoluekokouksen käytettävissä.

Nyt katsomme vahvasti eteenpäin. Miten löydämme lisää niitä keinoja, millä jokainen suomalainen pääsee osalliseksi parantuneeseen tilanteeseen.

Tämänkin saamme kuntoon, kun julkisen talouden pohja on nyt aivan eri kuin kolme vuotta sitten sinipunahallituksen jäljiltä.

Hallituksen tuhat ensimmäistä päivää ja henkilökohtaisesti pääministerinä ovat olleet raskaat. Mutta saavutetut tulokset palkitsevat ja antavat uskoa eteenpäin.

Olen myös nöyrän kiitollinen keskustaväelle kannustuksesta – se on auttanut jaksamaan vaikeina päivinä.